Official Journal C 071 , 11/03/2000 P. 0014 - 0018



Avviż tal-Kummissjoni dwar l-applikazzjoni ta' l-artikoli 87 u 88 tat-trattat tal-komunità ewropea għal għajnuna mill-istat f'forma ta' garanziji (2000/K 71/07) 1. INTRODUZZJONI 1.1. Dan l-avviż juri l-mod ta' kif il-Kummissjoni tħares lejn għajnuna mogħtija mill-Istat f'forma ta' garanziji. Garanziji huma ġeneralment assoċjati ma' self jew obbligazzjoni finanzjarja oħra li jiġu miftehma bejn min jissellef u min jislef. Madankollu, dan l-avviż ikopri kull forma ta' garanziji, irrispettivament mill-bażi legali tagħha u t-transazzjoni magħmula. Garanziji jistgħu jingħataw bħala garanziji individwali jew bħala parti minn skemi ta' garanziji. Jekk tkun involuta għajnuna, din l-għajnuna fil-maġġoranza tal-każi tibbenefika lil min jissellef. Madankollu, f'ċerti ċirkostanzi, jista' jkun hemm ukoll għajnuna lil min jislef. 1.2. Dan l-avviż japplika mingħajr preġudizzju għall-Artikolu 295 u b'hekk ma jippreġudikax ir-regoli fl-Istati Membri li jirregolaw is-sistema ta' kif wieħed jakkwista proprjetà. Il-Kummissjoni hija newtrali fejn tidħol l-akkwist ta' proprjetà pubblika jew privata. Dan l-avviż ma japplikax ghal garanziji ta' kreditu ghall-esportazzjoni. 1.3. Fl-1989 il-Kummissjoni indirizzat żewġ ittri dwar garanziji ta' l-Istat lill-Istati Membri. Fl-ewwel ittra(1) hija stqarret li tqis il-garanziji kollha mogħtija minn Stat bħala li jaqgħu fl-ambitu ta' l-Artikolu 87 [1]. Skond din l-ittra, il-Kummissjoni għandha għalhekk tkun notifikata bi kwalunkwe pjanijiet biex jagħtu jew jibdlu dawn il-garanziji kmieni biżżejjed biex tkun tista' tagħmel il-kummenti tagħha. Fit-tieni ittra [2] il-Kummissjoni għamlitha ċara li hija kellha l-ħsieb li teżamina it-twaqqif ta' skemi ta' garanziji ta' l-Istat, u li garanziji individwali mogħtija taħt skema approvata ma jkunx meħtieġ li jiġu notifikati. Fl-1993 il-Kummissjoni adottat komunikat [3] li indirizza s-suġġett ta' garanziji wkoll. 1.4. Esperjenza ggwadanjata fil-frattemp tissuġġerixxi li l-politika tal-Kummissjoni fil-materja għandha tiġi riveduta. Dan l-avviż jieħu post iż-żewġ ittri ta' l-989 tal-Kummissjoni u paragrafu 38 tal-komunikat ta' l-993 tal-Kummissjoni. L-għan tiegħu huwa li jagħti lill-Istati Membri spjegazzjonijiet aktar dettaljati dwar il-prinċipji li fuqhom il-Kummissjoni għandha l-ħsieb li tibbaża l-interpretazzjoni tagħha ta' l-Artikoli 87 u 88 u l-applikazzjoni tagħhom għal garanziji ta' l-Istat. Il-Kummissjoni għandha l-ħsieb li b'dan il-mod tagħmel il-politika tagħha f'din il-materja trasparenti kemm jista' jkun, u b'hekk tassigura li deċiżjonijiet ikunu imbassra u li trattament ugwali jkun garantit. 2. KIF JAPPLIKA L-ARTIKOLU 87(1) 2.1. Għajnuna lil min jissellef 2.1.1. Ġeneralment, min jissellef jibbenefika mill-għajnuna. Il-garanzija ta' l-Istat tagħti l-facilità lil min jissellef li jikseb kondizzjonijiet finanzjarji aħjar għal self minn dawk normalment disponibbli fuq is-swieq finanzjarji. Tipikament, bil-benefiċċju ta' garanzija ta' l-Istat, min jissellef jista' jikseb rati aktar baxxi u/jew joffri anqas sigurtà. F'xi każi, mingħajr garanzija ta' l-Istat, min jissellef ma jkunx jista' jsib istituzzjoni finanzjarja lesta li tisilfu taħt l-ebda kondizzjoni. Garanziji ta' l-Istat jistgħu b'hekk jiffaċilitaw il-ħolqien ta' kummerċ ġdid u jagħmluha possibbli li ċerti impriżi jiġġeneraw flus biex ifittxu attivitajiet ġodda jew sempliċiment jibqgħu attivi minflok ma jkunu eliminati jew ristrutturati, u b'hekk joħolqu distorsjoni tal-kompetizzjoni. Garanziji ta' l-Istat għaldaqstant ġeneralment jaqgħu fl-ambitu ta' l-iskop ta'l-Artikolu 87(1), jekk kummerċ bejn l-Istati Membri jiġi affettwat u l-ebda kumpens żejjed għal negozju ma jitħallas. 2.1.2. Il-benefiċjċu ta' garanzija ta' l-Istat huwa li r-riskju assoċjat mal-garanzija jinġarr mill-Istat. Dan il-ġarr ta' riskju mill-Istat għandu normalment jigi mħallas lura bi ħlas barrani xieraq. Fejn l-Istat ma jieħux dan il-ħlas barrani ikun hemm kemm benefiċċju għall-impriża kif ukoll telf ta' riżorsi ta' l-Istat. Għaldaqstant, anke jekk qatt ma jsiru pagamenti mill-Istat taħt garanzija, jista' madankollu ikun hemm għajnuna ta' l-Istat taħt l-Artikolu 87(1) L-għajnuna tingħata fil-mument li tingħata l-garanzija, u mhux fil-mument li fih il-garanzija tiġi mitluba jew il-mument li jsiru pagamenti taħt il-kondizzjonijiet tal-garanzija. Jekk garanzija tikkostitwixxix għajnuna ta' l-Istat jew le, u, jekk iva, kemm l-ammont ta' dik l-għajnuna ta' l-Istat jista' tkun, irid ikun stmat fil-mument li tingħata l-garanzija. 2.1.3. Il-Kummissjoni tqis ukoll bħala għajnuna f'forma ta' garanzija, kondizzjonijiet ta' ffinanzjar aktar favorevoli miksuba minn intrapriżi li l-forma legali tagħhom teskludi falliment jew proċeduri oħra ta' falliment (insolvency) jew fejn tiġi provduta garanzija ta' l-Istat espliċita jew fejn l-Istat jagħmel tajjeb ghat-telf. L-istess japplika għall-akkwist mill-Istat ta' sehem f'intrapriża jekk obbligazzjoni bla limitu hija aċċettata minflok l-obbligazzjoni limitata li normalment ikollhom il-kumpaniji [4]. 2.1.4. L-Artikolu 87(1) ikopri għajnuna mogħtija minn Stat Membru jew permezz ta' riżorsi ta' l-Istat. Għalhekk, bl-istess mod ta' forom oħra ta' għajnuna possibbli, garanziji mogħtija direttament mill-Istat, jiġifieri minn awtoritajiet ċentrali, reġjonali jew lokali, kif ukoll garanziji mogħtija minn impriżi li huma taħt influwenza dominanti ta' awtoritajiet pubbliċi, jistgħu jikkostitwixxu garanzija mill-Istat. 2.2. Għajnuna lil min jislef 2.2.1. Anki jekk ġeneralment il-benefiċjarju huwa dak li jissellef ma jistax jiġi eskluż li taħt ċerti ċirkostanzi dak li jislef, ukoll, jibbenefika mill-għajnuna. F'każ bħal dan il-Kummissjoni ċertament issegwi l-każ skond il-bżonn. 2.2.2. Partikolarment, per eżempju, jekk garanzija ta' l-Istat tingħata minħabba self jew obbligazzjoni finanzjarja oħra diġa miftehma mingħajr ma il-kondizzjonijiet ta' dan is-self jew obbligazzjoni finanzjarja jiġu emendati, jew jekk self b'garanzija jiġi wżat biex jitħallas lura self bla garanzija lill-istess istituzzjoni ta' kreditu, imbagħad jista' jkun hemm ukoll għajnuna lil min jislef, sakemm is-sigurtà fuq is-self tiżdied. Għajnuna ta' din ix-xorta tista' tiffavorixxi lil dak li jislef u b'hekk toħloq distorsjoni tal-kompetizzjoni, u ġeneralment taqa' fl-ambitu ta' l-iskop ta' l-Artikolu 87(1), jekk ikun affettwat kummerċ bejn l-Istati Membri. 3. AMMONT TA' L-GĦAJNUNA 3.1. Fil-każ ta' garanzija ta' l-Istat individwali, l-element ta' għajnuna għandu jkun stmat b'referenza ghad-dettalji tal-garanzija u s-self (jew obbligazzjoni finanzjarja oħra). Il-fatturi relevanti jinkludu partikolarment it-tul ta' żmien u l-ammont tal-garanzija u s-self, ir-riskju ta' nuqqas ta' ħlas fil-ħin minn min jissellef, il-prezz imħallas għall-garanzija minn min jissellef, in-natura ta' kwalunkwe sigurtà mogħtija, kif u meta l-Istat jista' jiġi msejjaħ biex iħallas dejn u l-mezzi (e.g. dikjarazzjoni ta' falliment) li għandhom ikunu użati mill-Istat biex jirkupra ammonti li jkollu jagħti min jissellef ġaladarba tiskatta l-garanzija. 3.2. L-għotja ta' flus ekwivalenti għal garanzija fuq self f'sena partikolari tista' tkun: - kalkolata bl-istess mod ta' l-ekwivalenti ta' għotja ta' self b'imgħax baxx, bis-sussidju ta' imgħax jirrappreżenta d-differenza bejn ir-rata tas-suq u r-rata miksuba grazzi għall-garanzija ta' l-Istat wara li kwalunkwe ħlasijiet barranija li jkunu tħallsu jiġu mnaqqsa, jew - meħuda bħala d-differenza bejn (a) is-somma garantita li għadha ma tħallsitx, moltiplikata bil-fattur ta' riskju (il-probabbiltà ta' nuqqas ta' ħlas) u (b) kwalunkwe ħlas barrani li jkun sar, i.e. (somma garantita × riskju) ħlas barrani, jew - kalkolata b'xi metodu ieħor li jista' jkun oġġettivament ġustifikat u ġeneralment aċċettat. Għal garanziji individwali, l-ewwel metodu għandu jkun fil-prinċipju dak il-kalkolu li normalment jintuża; dak użat għal skemi ta' garanziji jkun it-tieni wieħed. Il-fattur ta' riskju għandu jkun bażat fuq esperjenza imgħoddija ta' nuqqasijiet ta' ħlas fuq self mogħti f'ċirkostanzi simili (settur, kobor tad-ditta, livell ta' attivita ekonomika ġenerali). L-ekwivalenti ta' għotja annwali għandu jiġi mnaqqas għal valur preżenti tiegħu billi tintuża r-rata ta' referenza, u wara magħduda biex jinkiseb l-ekwivalenti ta' l-għotja totali. Fejn, fil-mument li jingħata s-self, ikun hemm probabbiltà kbira li dak li jissellef għad jonqos milli jħallas, eżempju għaliex ikun jinsab f'diffikultà finanzjarja, il-valur tal-garanzija jista' jkun għoli daqs l-ammont effettivament kopert b'dik l-istess garanzija. 3.3. Jekk obbligazzjoni finanzjarja tkun kompletament koperta b'garanzija ta' l-Istat, dak li jislef għandu anqas inċentiv li jistma kif jixraq, jassigura u jċekken ir-riskju li jirriżulta mill-operazzjoni ta' self, u partikolarment li jistma kif jixraq kemm dak li jissellef huwa denju ta' kredtu. Riskju ta' stima ta' din ix-xorta jista' ma jittiħidx dejjem minn min jagħmel garanzija, minħabba nuqqas ta' mezzi. Dan in-nuqqas ta' inċentiv biex wieħed iċekken ir-riskju li self ma jitħallasx lura jista' jinkoraġġixxi lil dawk li jsellfu li jikkontrattaw self b'riskju kummerċjali akbar minn dak normali u jistgħu b'hekk iżidu l-ammont ta' garanziji ta' riskju akbar fil-portafoll ta' l-Istat. 3.4. Il-Kummissjoni tissuġġerixxi li persentaġġ ta' mill-anqas 20 fil-mija li ma jkunx kopert minn garanzija ta' l-Istat iservi bħala limitu xieraq biex jġiegħel lil min jislef biex jistma kif jixraq kemm dak li jissellef hu denju ta' kredtu [5], li jassigura kif jixraq is-self tiegħu u li jċekken ir-riskju assoċjat mat-transazzjoni [6]. Il-Kummissjoni għalhekk, in ġenerali, ser teżamina b'reqqa, kwalunkwe garanziji li jkopru transazzjoni finanzjarja sħiħa (jew kważi sħiħa). 3.5. Fil-każ ta' skemi ta' garanziji ta' l-Istat, il-karatteristiċi speċifiċi tal-każi individwali jistgħu ma jkunux magħrufa fil-mument li l-iskema tkun stmata. F'dawn iċ-ċirkostanzi, l-element ta' għajnuna għandu jkun stmat b'referenza għad-disposizzjonijiet ta' l-iskema li tikkonċerna fost l-oħrajn l-ammont massimu u t-tul taż-żmien tas-self, il-kategorija ta' l-intrapriża u t-tip ta' proġett eliġibbli, is-sigurtà meħtieġa minn dawk li jissellfu, il-ħlas barrani li għandu jitħallas u r-rati ta' imgħax miksuba minnhom. 4. KONDIZZJONJIET LI JESKLUDU L-EŻISTENZA TA' GĦAJNUNA 4.1. Garanzija individwali jew skema ta' garanziji li jidħol fihom l-Istat ikunu barra l-iskop ta' L-Artikolu 87(1) meta ma jkunx hemm għajnuna li tiffavorixxi ċerti impriżi jew il-produzzjoni ta' ċerti oġġetti. F'każi bħal dawn, ma tkunx meħtieġa notifika mill-Istat Membru. Ukoll, garanzija ma tikkostitwixxix għajnuna ta' l-Istat taħt l-Artikolu 87(1) meta l-miżura ma taffettwax kummerċ bejn l-Istati Membri. 4.2. Il-Kummissjoni tikkonsidra li t-twettiq tal-kondizzjonijiet kollha li ġejjin jassiguraw li garanzija ta' l-Istat individwali ma tikkostitwixxix għajnuna ta' l-Istat taħt l-Artikolu 87(1): (a) dak li jissellef ma jkunx f'diffikulta finanzjarja; (b) dak li jissellef ikun jista' fil-prinċipju jikseb self b'kondizzjonijiet tas-suq minn swieq finanzjarji mingħajr kwalunkwe intervent mill-Istat; (ċ) il-garanzija hija marbuta ma' transazzjoni finanzjarja speċifika, hija għal ammont massimu fiss, ma tkoprix aktar minn 80 fil-mija tas-self jew obbligazzjoni finanzjarja oħra pendenti (minbarra bonds u strumenti simili) u ma tkunx għal żmien bla limitu; (d) il-prezz tas-suq tal-garanzija hu mħallas (li jirrifletti, fost l-oħrajn, l-ammont u t-tul ta' żmien tal-garanzija, is-sigurtà mogħtija minn dak li jissellef, il-posizzjoni finanzjarja ta' dak li jissellef, is-settur ta' attività u l-prospetti, ir-rati ta' nuqqas ta' ħlas, u kondizzjonijiet ekonomiċi oħra). 4.3. Il-Kummissjoni tikkonsidra li t-twettiq tal-kondizzjonijiet kollha li ġejjin jassiguraw li skema ta' garanziji ta' l-Istat ma tikkostitwixxix għajnuna ta' l-Istat taħt l-Artikolu 87(1): (a) l-iskema ma tippermettix li jingħataw garanziji lil dawk li jissellfu li huma f'diffikulta finanzjarja; (b) dawk li jissellfu ikunu fil-prinċipju jistgħu jiksbu self b'kondizzjonijiet tas-suq minn swieq finanzjarji mingħajr kwalunkwe intervent mill-Istat; (ċ) il-garanziji huma marbuta ma' transazzjoni finanzjarja speċifika, huma ghal ammont massimu fiss, ma jkoprux aktar minn 80 fil-mija ta' kull self jew obbligazzjoni finanzjarja oħra pendenti (minbarra bonds u strumenti simili) u mhux għal żmien bla limitu; (d) il-kondizzjonijiet ta' l-iskema huma bażati fuq stima realistika tar-riskju sabiex il-ħlasijiet barranin magħmula mill-intrapriżi li ser jibbenefikaw jagħmluha, fil-probabbiltà kollha, biex tiġi tiffinanzja lilha nfisha: (e) l-iskema tipprovdi għal kondizzjonijiet li fuqhom jingħataw garanziji futuri u li l-finanzjament kollu ta' l-iskema ikun rivedut mill-anqas darba fis-sena; (f) il-ħlasijiet barranin ikopru kemm ir-riskji normali assoċjati ma' l-għoti ta' garanziji kif ukoll l-ispejjeż amministrattivi ta' l-iskema, li jinkludu, fejn l-Istat jipprovdi il-kapital inizjali biex tinbeda l-iskema, qliegħ normali fuq dak il-kapital. 4.4. Nuqqas ta' osservazzjoni ta' kwalunkwe waħda mill-kondizzjonijiet hawn fuq indikati f'punti 4.2 u 4.3 ma jfissirx li din il-garanzija jew skema ta' garanziji tkun awtomatikament meqjusa bħala għajnuna ta' l-Istat. Jekk ikun hemm xi dubju jekk garanzija jew skema ta' garanziji ippjanata tikkostitwixxi għajnuna ta' l-Istat, dan għandu jkun notifikat. 4.5. Jista' jkun hemm ċirkostanzi li fihom ikun ippjanat li jintużaw garanziji ta' l-Istat biex jagħmluha possibbli għal intrapriżi, u partikolarment intrapriżi żghar u ta' daqs medju, li jiksbu self li s-suq ma jkunx jipprovdi. L-intrapriżi jistgħu ikunu qed jibdew l-operat tagħhom, qed jespandu b'rata mgħaġġla jew huma żghar u b'hekk ma jkunux jistgħu jipproduċu is-sigurtà meħtieġa biex jinkiseb self jew garanzija. Huma jistgħu jaqgħu fil-kategorija ta' intrapriżi b'riskju għoli (mistennija li jibdew jaraw qliegħ biss wara tul ta' żmien u/jew li jkollhom rata ta' falliment partikolarment għolja). Dan jista' jkun il-każ, per eżempju, fi proġetti li jikkonċernaw prodotti jew proċessi ġodda u innovattivi. Il-Kummissjoni tikkonsidra li ċirkostanzi bħal dawn ġeneralment ma jieħdux garanziji ta' l-Istat barra mill-iskop ta' l-Artikolu 87(1). Garanziji ta' l-Istat mogħtija f'ċirkostanzi bħal dawn għandhom għalhekk jiġu notifikati lill-Kummissjoni fi żmien suffiċjenti, bl-istess mod bħal ta' garanzij ta' l-Istat mogħtija f'ċirkostanzi oħrajn. 5. KOMPATIBBILTÀ TA' GĦAJNUNA TA' L-ISTAT FIL-FORMA TA' GARANZIJI MAS-SUQ KOMUNI 5.1. Garanziji ta' l-Istat fl-ambitu ta' l-Artikolu 87(1) għandhom jiġu eżaminati mill-Kummissjoni sabiex jiġi stabbilit jekk humiex kompatibbli jew le mas-suq komuni. Qabel ma stima ta' kompatibbiltà ta'din ix-xorta tista' ssir, dak li ser jibbenefika mill-għajnuna għandu jkun identifikat. Kif ġie spjegat taħt punt 2, dan jista' jkun jew min jissellef, jew min jislef, jew it-tnejn. 5.2. Fil-maġġoranza tal-każi il-garanzija jkun fiha għajnuna lil min jissellef (punt 2.1). Jekk din l-għajnuna hiex kompatibbli jew le mas-suq komuni ikun eżaminat mill-Kummissjoni skond l-istess regoli li huma applikati għal miżuri ta' għajnuna li jieħdu forom oħra. Il-kriterji konkreti għall-istima ta' kompatibbiltà ġew klarifikati u dettaljati mill-Kummissjoni f'qafas u linji ta' gwida li jikkonċernaw għajnuna orizzontali, reġjonali u settorali [7]. L-eżami ser jagħti kont, partikolarment, tal-intensità tal-għajnuna, il-karatteristiċi ta' min ser jibbenefika u l-għanijiet segwiti. 5.3. Il-Kummissjoni taċċetta garanziji biss jekk l-immobilizzar tagħhom huwa marbut b'kuntratt ma' kondizzjonijiet speċifiċi li jistgħu jaslu sa dikjarazzjoni obbligatorja ta' falliment ta' l-impriża benefiċjarja, jew kwalunkwe proċedura simili. Irid ikun hemm ftehim fuq dawn il-kondizzjonijiet waqt l-eżami inizjali mill-Kummissjoni tal-garanzija proposta fl-ambitu tal-proċeduri normali ta' l-Artikolu 88(3), fl-istadju li fih tingħata. Fil-każ li Stat Membru irid jimmobilizza l-garanzija taħt kondizzjonijiet differenti minn dawk miftehma inizjalment fl-istadju tal-għotja, allura il-Kummissjoni tqis il-mobilizazzjoni tal-garanzija bħala ħolqien ta' għajnuna ġdida li jkollha tiġi notifikata taħt l-Artikolu 88(3). 5.4. Fejn il-garanzija jkun fiha għajnuna lil min jislef (punt 2.2), attenzjoni għandha tingħata għall-fatt li għajnuna ta' din ix-xorta tista' fil-prinċipju tikkostitwixxi għajnuna biex wieħed jopera. 6. KONSEGWENZI TAL-KSUR TA' L-ARTIKOLU 88(3) 6.1. Fejn l-Istati Membri ma josservawx l-obbligazzjonijiet ta' notifika mogħtija qabel u s-sospensjoni imniżżla fl-Artikolu 88(3), l-element ta' għajnuna tal-garanzija għandu jiġi kwalifikat bħala mhux skond il-ligi in konformità ma' l-Artikolu 1(f) tar-Regolament tal-Kunsill (KE) Nru 659/1999 tat-22 ta' Marzu 1999 li jistabbilixxi regoli dettaljati għall-applikazzjoni ta' l-Artikolu 93 tat-Trattat tal-KE [8]. Fejn jidħlu konsegwenzi ta' ksur tat-tielet sentenza ta' l-Artikolu 88(3), għandhom isiru distinzjonijiet varji. F'dan li ġej il-posizzjoni ta' min jibbenefika mill-għajnuna u dik ta' dawk li jsellfu li ma jibbenefikawx tiġi eżaminata waħda wara l-oħra. 6.2. L-ewwel, fejn għajnuna tkun ingħatat kontra l-liġi, dawk li jibbenefikaw mill-għajnuna li jkun hemm fil-garanzija ikunu qegħdin jieħdu riskju. Il-Kummissjoni tista' tieħu miżuri temporanji skond l-Artikolu 11 tar-Regolament (KE) Nru 659/1999 sakemm joħrog ir-riżultat ta' l-eżami dwar il-kompatibbiltà ta' l-għajnuna. Jekk, wara dan l-eżami, il-Kummissjoni ssib li l-għajnuna ta' l-Istat mhux kompatibbli mas-suq komuni, din tiġi rkuprata mingħand min ikun ibbenefika skond l-Artikolu 14 tar-Regolament (KE) Nru 659/1999, ukoll jekk din tkun tfisser dikjarazzjoni ta' falliment ta' l-intrapriża. 6.3. Barraminhekk, min jibbenefika mill-għajnuna jieħdu riskju wkoll f'livell nazzjonali, daqs kemm it-tielet sentenza ta'l-Artikolu 88(3) ikollha effett dirett. Il-Qorti tal-Ġustizzja tal-Komunitajiet Ewropej ikkonfermat ripetutament illi huwa d-dmir ta' qrati nazzjonali li jissalvagwardjaw id-drittijiet tal-individwi konċernati, bħal kompetituri ta' ditti li jirċievu għajnuna illegali, bi ksur tat-tielet sentenza ta' l-Artikolu 88(3). Qrati nazzjonali għandhom jiġbdu il-konklużjonijiet kollha xierqa mill-illegalità ta' għajnuna ta' l-Istat mogħtija bi ksur tar-regoli proċedurali tat-Trattat. Jekk qorti nazzjonali tiġi mitluba li tordna rkupru ta' għajnuna mhux skond il-ligi, għandha normalment tikkonċedi dik l-applikazzjoni [9]. 6.4. Fit-tieni lok, garanziji huma differenti minn miżuri oħra ta' għajnuna ta' l-Istat, bħal ma huma għotjiet jew eżenzjonijiet minn taxxa, fis-sens li fil-każ ta' garanzija l-Istat jidħol ukoll f'relazzjoni legali ma' min jislef. Għalhekk, għandha tingħata konsiderazzjoni għall-fatt jekk għajnuna ta' l-Istat li ingħatat illegalment ikollha konsegwenzi għal partijiet terzi. Fil-każ ta' garanziji ta' l-Istat għal self, dan jikkonċerna prinċipalment istituzzjonijiet finanzjarji li jisilfu. Fil-każ ta' garanziji għal bonds maħruġa biex jinkiseb finanzjament għall-impriżi, dan jikkonċerna istituzzjonijiet finanzjarji involuti fil-ħruġ tal-bonds. 6.5. Il-kwestjoni ta' jekk l-illegalità tal-għajnuna taffettwax ir-relazzjonijiet legali bejn l-Istat u partijiet terzi hija materja li għandha tiġi eżaminata taħt il-liġi nazzjonali. Qrati nazzjonali jista' jkollhom jeżaminaw jekk liġi nazzjonali tipprevenix kuntratti ta' garanziji milli jiġu onorati, u f'dak il-każ il-Kummissjoni tikkonsidra li għandhom jagħtu kont tal-ksur ta' liġi tal-Komunità. Skond il-każ, dawk li jisilfu jista' jkollhom interess li jivverifikaw, bħala prekawzjoni normali, li r-regoli tal-Komunità dwar għajnuna ta' l-Istat ġew osservati kull meta jkunu ingħataw garanziji. L-Istat Membru għandu jkun kapaċi jipprovdi numru tal-każ maħruġ mill-Kummissjoni għal każ individwali jew skema u eventwalment kopja mhux uffiċjali tad-deċiżjoni tal-Kummissjoni flimkien mar-referenza relevanti lill-Ġurnal Uffiċjali tal-Komunitajiet Ewropej. Il-Kummissjoni min-naħa tagħha tagħmel minn kollox biex tagħmel disponibbli b'mod trasparenti informazzjoni dwar każi u skemi approvati minnha. 7. RAPPORTI LI JRIDU JIĠU PREŻENTATI LILL-KUMMISSJONI MILL-ISTATI MEMBRI 7.1. Billi jista' jkun hemm żviluppi ġodda fis-swieq finanzjarji u billi l-valur ta' garanziji ta' l-Istat huwa diffiċli li tistmah, ir-reviżjoni kostanti skond l-Artikolu 88(1) ta' skemi ta' garanziji ta' l-Istat approvati mill-Kummissjoni hija ta' importanza partikolari. Flimkien mad-data tas-soltu dwar l-infieq, ir-rapporti li għandhom jigu preżentati kull sena lill-Kummissjoni għandhom jagħtu(għal skemi kif ukoll għal garanziji individwali) data fuq l-ammont totali ta' garanziji ta' l-Istat li għadhom mhux imħallsa, l-ammont totali imħallas fis-sena preċedenti mill-Istat lil debituri li naqsu li jħallsu (netti minn kwalunkwe fondi rkuprati), u l-ħlasijiet barranin imħallsa għal garanziji ta' l-Istat fl-istess sena. Din l-informazzjoni tgħin biex tiġi kalkolata r-rata ta' nuqqas ta' ħlas u tintuża biex jerġa' jiġi stmat il-valur ta' garanziji futuri u, jekk meħtieġ, il-ħlas barrani li għandu jitħallas fil-futur. 7.2. Il-Kummissjoni ma għandhiex il-ħsieb li tuża informazzjoni mogħtija fir-rapporti fuq imsemmija u mhux magħrufa jew maħsuba minn qabel meta tkun diġa ħadet deċiżjoni preċedenti, sabiex tirrevedi il-konklużjonijiet inizjali tagħha li jikkonċernaw l-eżistenza jew l-iskala ta' għajnuna li jinsabu fi skemi ta' garanziji ta' l-Istat. Il-Kummissjoni tista', madankollu, tuża din l-informazzjoni biex tipproponi miżuri xierqa lil Stat Membru taħt l-Artikolu 88(1) sabiex jibdel skema ta' garanziji eżistenti ta' l-Istat. [1] Ittra tal-Kummissjoni lill-Istati Membri, SG(89) D/4328 tal-5 ta'April 1989. [2] Ittra tal-Kummissjoni lill-Istati Membri, SG(89) D/12772 tat-12 ta' Ottubru 1989. [3] Komunikat tal-Kummissjoni lill-Istati Membri dwar l-applikazzjoni ta' l-Artikoli 92 u 93 tat-Trattat tal-KEE u ta' l-Artikolu 5 tad-Direttiva tal-Kummissjoni 80/723/KEE lill-impriżi pubbliċi fis-settur tal-manifattura (ĠU C 307, tat-13.11.1993, p. 3). [4] Ara nota 3 f'qiegħ il-paġna, paragrafu 38.1 u 38.2. [5] Mir-risposti għall-kwestjonarju dwar garanziji ta' l-Istat wieħed jista' jara li uħud mill-Istati Membri diġa japplikaw din ir-regola. Il-persentaġġ kopert ivarja sewwa minn 20 sa 100 fil-mija. [6] Madankollu, numru kbir ta' garanziji ikopru l-ammont kollu tal-operazzjoni finanzjarja imħaddma, u b'hekk jeżentaw l-istituzzjoni ta' self mill-ħtieġa li jagħmlu stima kif jixraq ta' kemm min ser jibbenefika huwa denju ta' kredtu fl-interess tagħha stess. [7] Ara l-liġi tal-Kompetizzjoni fil-Komunitajiet Ewropej, Volum IIA, Regoli applikabbli għal għajnuna ta' l-Istat, pubblikati mill-Uffiċċju għal Pubblikazzjonijet Uffiċċjali tal-Komunitajiet Ewropej. Ċerti testi ġew ukoll pubblikati fil-Ġurnal Uffiċjali tal-Komunitajiet Ewropej u huma disponibbli fuq l-Internet. [8] ĠU L 83, tas-27.3.1999, p. 1. [9] Ara Każ C-39/94 Syndicat Français de l'Express International (SFEI) and Others v La Poste and Others [1996] ECR 1-3547. --------------------------------------------------